Næste uge kan nordjyder i alderen 30-34 år se frem til at få post i deres e-boks. Region Nordjylland begynder nemlig at sende invitationer ud til denne aldersgruppe, og det er to uger tidligere end ventet. Årsagen til fremrykningen er, at Danmark har købt 1,17 millioner vacciner fra Pfizer/BioNTech, som var i overskud i Rumænien. - Det betyder, vi skal vaccinere endnu flere nordjyder i de kommende uger. I dag vaccinerer vi cirka 7000 om dagen – nu kommer vi op på vores maksimumkapacitet, som er 10.000 om dagen, siger Ulla Astman (S), regionsrådsformand i Region Nordjylland. En nemmere hverdag Den nyhed vækker blandt andet glæde hos de 30-34-årige, som TV2 Nord mødte i Fårup Sommerland. De har alle skullet fremvise en negativ coronatest for at komme ind i parken. Noget de slipper for 14 dage efter, de har fået første stik med vaccinen. - Det betyder, at jeg ikke hele tiden skal være opmærksom på, at jeg har en test, der gælder og bruge tid på det, siger 33-årige Gry Bruun Nielsen, der var i Fårup Sommerland med sin søn. Og den betragtning er Katja Rasmussen enig i. - Så skal jeg ikke tænke over, hvornår jeg skal testes. Jeg bruger ofte PCR-testen og det er der jo en del planlægning ind over, siger hun. Region Nordjylland er nu gået i gang med at rekruttere mere personale for at håndtere de ekstra vacciner.

Opsummering:
Det er de ekstra vacciner, som Danmark har købt af Rumænien, der gør, at målgruppen kan vaccineres tidligere end ventet.